Partye vra in hof dat Zuma moet opdok vir regkosteJacob Zuma (Foto: Nic Bothma, Pool via AP) Die DA het Dinsdag in die hooggeregshof in Pretoria aangevoer die ooreenkoms tussen pres. Cyril Ramaphosa en sy voorganger, Jacob Zuma, om sy regkoste te betaal was onwettig. Die DA wil hê Zuma moet die meer as R15 miljoen wat reeds aan sy regkoste bestee is, terugbetaal. Die party wil ook hê die hof moet ŉ ooreenkoms tussen Zuma en die presidensie om vir die regskoste te betaal hersien. Zuma het die regskoste aangegaan in verband met die 16 aanklagte van onder meer korrupsie, geldwassery en afpersing waarop hy teregstaan. Die aanklagte is aanvanklik laat vaar in 2009 kort voor hy president geword het, maar is in Maart weer ingestel. Adv. Sean Rosenberg SC, vir die DA, het voor ŉ volbank regters aangevoer dat Zuma in sy persoonlike hoedanigheid aangekla is. “Hy het nie die regering bevorder nie, hy het sy eie belange gedien.” Rosenberg het gesê die presidensie en die staatsprokureur se kantoor het die verkeerde dele van die wet, artikel 3(1) en artikel 3(3), aangevoer om te regverdig dat die staat Zuma se regkoste moet betaal. Volgens Rosenberg maak artikel 3(1) wel voorsiening vir die staatsprokureur om namens die regering werk te doen wat kan strek tot die verskaffing van regsdienste aan openbare amptenare in hul amptelike hoedanigheid, maar nie vir die staatsprokureur om regsdienste aan openbare amptenare te lewer wat gedagvaar of vervolg word in hul persoonlike hoedanighede nie. Rosenberg het gesê die aanklagte teen Zuma voldoen nie aan die vereistes om regshulp te kry nie. Die EFF het hom intussen ook tot die saak gevoeg en wil hê Zuma se voormalige regsverteenwoordiger, Michael Hulley, moet die geld teruggee wat hy van die staat ontvang het om vir Zuma op te tree. Adv. Thembelihle Ngcukaitobi, vir die EFF, het gesê Zuma se regskoste beloop moontlik al meer as R32 miljoen.